Med hjælp fra Dansk Ornitologisk Forening (DOF) beslaglagde Midt- og Vestsjællands Politi mandag en ulovlig rovfugle-fælde på Svenstrup Gods i Køge Kommune. Godset ejes af den tidligere MF’er og miljøordfører for Det Konservative Folkeparti Christian Wedell-Neergaard.

Biolog Knud Flensted fra DOF var med, da politiet rykkede ud og sigtede en skytte på godset. Han fortæller, at skytten på stedet erkendte, at han var ansvarlig for fælden.

Fælderne bruges typisk for at fange fredede rovfugle, som tager jægerens vildt.

- Alle fælder til fangst af fugle er ulovlige. Man kan få specielle tilladelser til fælden til fangst af krager og husskader om foråret, men det her er en rovfugle-fælde. Det er det, man kalder en klassisk høgefælde, siger biologen.

Her ses de fugle, som DOF og politiet stødte på, da de ankom til fælden. Foto: Knud Flensted/DOF

Ulovlig på flere måder

Fælden var ulovlig på flere måder. Dels var der levende lokkefugle i fælden, derudover var der ikke navn og telefonnummer på, som der skal være.

- Der er mange paragraffer, der er blevet overtrådt. Og det er ikke mindst alvorligt, fordi det er så kæmpestort et jagtområde. Det er et af Sjællands største. Det strækker sig næsten helt fra Roskilde til Ringsted, siger Knud Flensted.

Sådan virker fælden I bunden af fælden er der et net, som sikrer, at lokkefugle ikke kan slippe væk. De lokker en rovfugl til fælden. Nede i fælden er der nogle tværpinde, som sikrer at låget lukker, når rovfuglen skubber til dem. En jæger kan derefter nemt aflive fuglen. Rovfulgene jages for at sikre, at de ikke dræber og æder andet vildt i området - eksempelvis fasaner, som jægerne selv er ude efter.

Han kender reglerne

Det er ifølge DOF særligt alarmerende, fordi der er tale om en skytte, som blandt andet opdrætter vildt og arrangerer jagter for godsets besøgende. Han kender derfor med sikkerhed reglerne og lovgivningen gennem sin uddannelse.

- Det er ikke bare en ’dum’ jæger, som ikke kender reglerne. Det er simpelthen en, som gør det professionelt. Så vi håber han får en stor bøde og får frataget retten til at gå på jagt, siger biologen.

Bygget til fredet art

Fælden på Svenstrup Gods var primært bygget til at fange duehøge, som er en fredet art. Der er ifølge DOF kun omkring 300 par duehøge tilbage i landet, og de har været i tilbagegang de seneste 20-30 år.

- Og det regner man med at ulovlig bekæmpelse er skyld i, siger Knud Flensted.

Overfor for Ekstra Bladet bekræfter vagtchef fra Midt- og Vestsjællands Politi Thomas Jørgensen, at man har sigtet en person i forbindelse med sagen, og at fælden er blevet sikret og fjernet fra stedet.